'Korrupsie met wapenskandaal moet nog aandag kry' | Netwerk24
Deur Sarel Van Der Walt 21 Augustus 2019 16:39
So sê Norman Moabi, die Pretoriase prokureur wat in 2013 uit die kommissie bedank het.
Hy het die kommissie destyds in sy bedankingsbrief daarvan beskuldig dat hy nie deursigtig is nie en 'n "tweede agenda" bedryf.
Hy het ook gesê die kommissie manipuleer inligting en kan nie vertrou word om die waarheid oor die wapenskandaal te ontbloot nie.
Regter Dunstan Mlambo, Gautengse regterpresident, het Woensdagoggend in die hooggeregshof in Pretoria die bevindinge van die Seriti-kommissie tersyde gestel.
Regter Willie SeritiFoto: Argief
Hy het onder meer bevind die kommissie het nie aan wetlike beginsels voldoen nie.
Moabi, wat ook al as regter waargeneem het, het Woensdagmiddag by navraag gesê die kommissie het die belastingbetalers se geld gemors.
Regter Willie Seriti, voorsitter van die kommissie, het destyds oor Moabi se uitlatings gesê dit is ondenkbaar dat die regters aan die hoof van die kommissie sou afwyk van die president se duidelike mandaat om Suid-Afrika se omstrede wapentransaksie te ondersoek.
"Ek is 'n senior regter en ten volle bewus van die eed wat ek afgelê het. Ek word bygestaan deur twee senior regters wie se integriteit bo verdenking is. Ons almal weet die kommissie se sukses is afhanklik van ons geloofwaardigheid.
"Ek dink mnr. Moabi maak dié vals bewerings om die kommissie se beeld en geloofwaardigheid opsetlik te knou omdat hy waarskynlik 'n persoonlike grief teen my het om redes wat nie aan my bekend is nie."
Tien lede van die kommissie, onder wie getuienisleiers en senior advokate, het in 'n aparte verklaring gesê hulle het volle vertroue in Seriti se leierskap.
Nadat die kommissie in 2016 sy verslag aan Zuma oorhandig het, het Zuma gesê "daar is nie (in die verslag) 'n sweempie bewyse van omkoopgeld wat aan konsultante, staatsamptenare of kabinetsministers betaal is nie".
Ná 'n kabinetsvergadering het Jeff Radebe, toe 'n minister in die presidensie, aan joernaliste gesê die kommissie was nie 'n klugspul nie.
"Dit was nie 'n vermorsing van belastingbetalers se geld nie," het Radebe toe gesê.
Zuma het die spertyd vir die kommissie, wat die land R137 miljoen gekos het, in 'n stadium met 'n jaar verleng.